回次媯川大寒
作者：鄭獬
朝代：宋

paragraphs: 地風如狂兕，來自黑山旁。
坤維欲傾動，冷日青無光。
飛沙擊我面，積雪沾我裳。
豈無玉壺酒，飲之冰滿腸。
鳥獸不留迹，我行安可當。
雲中本漢土，幾年非我疆。
元氣遂隳裂，老陰獨盛强。
東日拂滄海，此地埋寒霜。
况在窮臘後，墮指乃爲常。
安得天子澤，浩蕩漸窮荒。
掃去妖氛俗，沐以楚蘭湯。
東風十萬家，畫樓春日長。
草踏錦靴緣，花入羅衣香。
行人卷雙袖，長歌歸故鄉。